Document ID: 32015D0570

IZVEDBENI SKLEP KOMISIJE (EU) 2015/570
z dne 7. aprila 2015
o odobritvi načrtov za izkoreninjenje afriške prašičje kuge pri divjih prašičih na nekaterih območjih Estonije in Latvije
(notificirano pod dokumentarno številko C(2015) 2200)
(Besedilo v estonskem in latvijskem jeziku je edino verodostojno)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2002/60/ES z dne 27. junija 2002 o določitvi posebnih ukrepov za nadzor nad afriško prašičjo kugo in o spremembi Direktive 92/119/EGS v zvezi z nalezljivo ohromelostjo prašičev ter afriško prašičjo kugo (1) in zlasti člena 16 Direktive,
ob upoštevanju naslednjega:
(1)
Direktiva 2002/60/ES je uvedla minimalne ukrepe Unije za nadzor nad afriško prašičjo kugo, vključno s tistimi, ki se uporabljajo v primeru potrditve prisotnosti afriške prašičje kuge pri divjih prašičih.
(2)
Leta 2014 sta Estonija in Latvija potrdili prisotnost afriške prašičje kuge pri divjih prašičih in sprejeli ukrepe za nadzor bolezni, kakor je določeno v Direktivi 2002/60/ES. Za določitev ustreznih nadzornih ukrepov in preprečitev širjenja bolezni je bil v Prilogi k Izvedbenemu sklepu Komisije 2014/709/EU (2) vzpostavljen seznam Unije območij visokega tveganja. V delih I, II in III navedene priloge so navedena območja v Estoniji in Latviji, kjer se bodo izvajali načrti izkoreninjenja.
(3)
Glede na epidemiološke razmere in v skladu z Direktivo 2002/60/ES sta Estonija in Latvija Komisiji predložili načrta za izkoreninjenje afriške prašičje kuge na svojih zadevnih območjih.
(4)
Načrta, ki sta ju Estonija in Latvija predložili, je Komisija pregledala in ugotovila, da sta v skladu z Direktivo 2002/60/ES.
(5)
Ukrepi iz tega sklepa so v skladu z mnenjem Stalnega odbora za rastline, živali, hrano in krmo -
SPREJELA NASLEDNJI SKLEP:
Člen 1
Načrt za izkoreninjenje afriške prašičje kuge z območij iz Priloge k Izvedbenemu sklepu 2014/709/EU, ki ga je Estonija predložila 11. decembra 2014, se odobri.
Člen 2
Načrt za izkoreninjenje afriške prašičje kuge z območij iz Priloge k Izvedbenemu sklepu 2014/709/EU, ki ga je Latvija predložila 26. septembra 2014, se odobri.
Člen 3
Estonija in Latvija sprejmeta zakone in druge predpise, potrebne za izvajanje načrtov iz členov 1 in 2.
Člen 4
Ta sklep je naslovljen na Republiko Estonijo in Republiko Latvijo.
V Bruslju, 7. aprila 2015

Labels: 18
6